CELEX: 52018PC0318
Language: sl
Date: 2018-05-25
Title: Predlog IZVEDBENI SKLEP SVETA o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT)

EVROPSKA KOMISIJA
            Bruselj, 25.5.2018
            COM(2018) 318 final
            2018/0163(NLE)
            Predlog
            IZVEDBENI SKLEP SVETA
            o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT)
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Uredba Sveta (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) je bila sprejeta 12. oktobra 2017 in je začela veljati 20. novembra 2017. V skladu s členom 20 navedene uredbe je Komisija odgovorna za ustanovitev in začetno upravno delovanje EJT, dokler EJT ni sposobno izvrševati lastnega proračuna. Komisija izvaja vse potrebno za hitro ustanovitev EJT. V skladu s členom 120 uredbe in po triletni fazi izgradnje namerava Komisija zagotoviti začetek delovanja EJT do konca leta 2020. 
               
               
                  Ključni vidik začetka delovanja EJT se nanaša na izbor in imenovanje osebja, zlasti evropskega glavnega tožilca in evropskih tožilcev. Za izbor evropskega glavnega tožilca in evropskih tožilcev za EJT je v členu 14(3) Uredbe (EU) 2017/1939 določeno, da Svet določi operativna pravila izbirne komisije in sprejme sklep o imenovanju njenih članov na predlog Komisije. Komisija za ta namen predlaga izvedbeni sklep Sveta, ki v Prilogi določa operativna pravila izbirne komisije. 
               
               
                  Glavna naloga izbirne komisije bo sestaviti ožji seznam kandidatov za mesto evropskega glavnega tožilca, preden ga imenujeta Evropski parlament in Svet, ter pripraviti utemeljeno mnenje glede kvalifikacij kandidatov za evropske tožilce, preden jih imenuje Svet. Z operativnimi pravili, ki jih predlaga Komisija, se zagotovi, da bo izbirna komisija zmožna svoje naloge izvajati kar najbolj učinkovito. Zato Priloga vsebuje pravila glede nalog, sestave, sekretariata in postopkov odločanja izbirne komisije ter tudi pravila glede razvrščanja kandidatov, finančnih določb, obdelave osebnih podatkov in jezikovne ureditve izbirne komisije. 
               
            
            
               •Skladnost z veljavnimi predpisi s področja zadevne politike
            
            
               
                  Ustanovitev EJT je določena v členu 86 PDEU. EJT bo prvi organ EU s pooblastili za izvajanje kazenskih preiskav in pregona glede kaznivih dejanj, ki škodijo finančnim interesom Unije, in bo popolnoma nov akter v evropskem pravosodnem okolju. Z EJT naj bi se po pričakovanjih dosegla doslednejša in učinkovitejša politika kazenskega pregona za kazniva dejanja, ki vplivajo na proračunu EU, povečalo naj bi se število pregonov, obsodb ter dosegla višja stopnja povračil sredstev Unije, ki so bila izgubljena zaradi goljufij. 
               
               
                  Komisija s predložitvijo tega predloga izvedbenega sklepa Sveta, ki v Prilogi določa operativna pravila izbirne komisije, izpolnjuje svojo obveznost iz člena 14(3) Uredbe Sveta 2017/1939. Na podlagi tega predloga se bodo lahko začeli zahtevani postopki izbire in imenovanja evropskega glavnega tožilca in evropskih tožilcev za EJT. Zato je ta predlog v celoti skladen z obstoječimi določbami politike na zadevnem področju. 
               
            
            
               •Skladnost z drugimi politikami Unije
            
            
               
                  Ta pobuda je skladna z drugimi politikami Unije in zakonodajnimi spremembami, namenjenimi krepitvi zaščite finančnih interesov Unije. 
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 291 PDEU v povezavi s členoma 14(3) in 16(2) Uredbe Sveta (EU) 2017/1939. 
               
            
            
               •Subsidiarnost (za neizključno pristojnost) 
            
            
               
                  V skladu s členom 14(3) Uredbe Sveta 2017/1939 je Komisija pravno zavezana, da pripravi predlog operativnih pravil izbirne komisije. Ta predlog je nujen za zagotovitev, da bo izbirna komisija lahko opravljala svoje naloge kar najbolj učinkovito ter hitro opravila izbor in imenovanje evropskega glavnega tožilca in evropskih tožilcev za EJT. 
               
            
            
               •Sorazmernost
            
            
               
                  Ta predlog je omejen na tisto, kar je potrebno za dosego predlaganih ciljev, in je zato v skladu z načelom sorazmernosti. Predlog je neposredno povezan z začetkom veljavnosti Uredbe Sveta (EU) 2017/1939 in bistvenega pomena za hitro ustanovitev EJT. 
               
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
         
         
            
               
                  Glede na namenskost in omejeno naravo tega predloga ter na dejstvo, da izpolnjuje obveznost Komisije iz člena 14(3) Uredbe Sveta 2017/1939, zanj niso bile izvedene naknadne ocene, posvetovanja z deležniki in ocena učinka. 
               
            
            
               4.PRORAČUNSKE POSLEDICE
            
            
               
                  Predlog v točki VIII Priloge določa, da imajo člani izbirne komisije, ki morajo za opravljanje svojih nalog odpotovati iz svojega kraja prebivališča, pravico do povračila potnih stroškov in nadomestila v skladu s členom 9 Uredbe Sveta 2016/300. Nastale izdatke krije Svet. 
               
               
                  Komisija bo opravljala naloge sekretariata izbirne komisije in zagotavljala potrebno upravno podporo za delo izbirne komisije. Te naloge ne bodo imele finančnih posledic. 
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Glede na naravo tega ukrepa ni potrebe po izvajanju. 
               
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
            
               •Natančnejša pojasnitev posameznih določb predloga
            
            
               Točka I opredeljuje naloge izbirne komisije v skladu s členoma 14(3) in 16(2) Uredbe Sveta 2017/1939. 
            
            
               Točka II opisuje sestavo izbirne komisije in mandat članov komisije. V skladu s členom 14(3) Uredbe Sveta 2017/1939 izbirno komisijo sestavljajo nekdanji člani Sodišča in Računskega sodišča, nekdanji nacionalni člani Eurojusta, člani nacionalnih vrhovnih sodišč, vrhovni tožilci in priznani pravniki. V tej točki je pojasnjeno, da člani izbirne komisije ob imenovanju izpolnjujejo vsaj eno od navedenih meril. Točka II pojasnjuje tudi, da člane izbirne komisije imenuje Svet za obdobje štirih let. Poleg tega so v tej točki določena pravila o zamenjavi članov pred iztekom njihovega mandata. 
            
            
               Točka III določa pravila o predsedniku in tajniku izbirne komisije. V tej točki je pojasnjeno, da naloge sekretariata komisije, ki so v tej točki tudi navedene, opravlja Komisija. 
            
            
               Točka IV določa pravila o razpravljanju in sprejemanju odločitev izbirne komisije. 
            
            
               Točka V pojasnjuje, da se vse prijave za mesto evropskega glavnega tožilca in imenovanja za mesta evropskih tožilcev predložijo izbirni komisiji. Poleg tega točka V določa možnost, da izbirna komisija od kandidatov ali vlad držav članic, ki so kandidate imenovale, zahteva dodatne informacije. 
            
            
               Točka VI določa veljavne postopke za imenovanje evropskega glavnega tožilca in evropskih tožilcev. Kar zadeva evropskega glavnega tožilca, ta točka določa, da bo izbirna komisija pregledala prijave glede na zahteve iz člena 14(2) Uredbe 2017/1939, kot so dopolnjene v objavi prostega delovnega mesta. Izbirna komisija razvrsti kandidate, ki izpolnjujejo zahteve, in opravi razgovor z dovolj velikim številom najvišje uvrščenih kandidatov. Kandidati, ki ne izpolnjujejo pogojev ali ki jih komisija ne povabi na razgovor, se obvestijo o razlogih za to. Kar zadeva evropske tožilce, ta točka opisuje, da bo izbirna komisija pregledala predlagana imenovanja glede na zahteve iz člena 16(1) Uredbe 2017/1939, in s predlaganimi kandidati opravila razgovore. 
            
            
               V točki VII je določeno nadaljevanje postopka iz točke VI. V skladu s to točko izbirna komisija sestavi ožji seznam treh do petih kandidatov za mesto evropskega glavnega tožilca, ki ga predloži Evropskemu parlamentu in Svetu. Kandidati, ki niso uvrščeni na ožji seznam, se obvestijo o razlogih za to in imajo možnost pritožbe Svetu v skladu s členom 90(2) kadrovskih predpisov. Izbirna komisija bo kandidate razvrstila v skladu z njihovimi kvalifikacijami in izkušnjami, vendar ta razvrstitev za Evropski parlament in Svet ni zavezujoča. Kar zadeva mesta evropskih tožilcev, bo izbirna komisija oblikovala mnenje o usposobljenosti kandidatov za izpolnjevanje dolžnosti evropskega tožilca in izrecno navedla, ali posamezen kandidat izpolnjuje pogoje iz člena 16(1) Uredbe 2017/1939 ali ne. Izbirna komisija bo kandidate razvrstila v skladu z njihovimi kvalifikacijami in izkušnjami, vendar ta razvrstitev za Svet ni zavezujoča. Ta točka določa tudi pravila za primer, da predlagani kandidati za mesta evropskih tožilcev ne izpolnjujejo zahtevanih pogojev. 
            
            
               Točka VIII določa finančne določbe. Člani izbirne komisije, ki morajo za opravljanje svojih nalog odpotovati iz svojega kraja prebivališča, imajo pravico do povračila potnih stroškov in nadomestila v skladu s členom 9 Uredbe Sveta 2016/300. Nastale izdatke krije Svet. 
            
            
               Točka IX določa, da je za obdelavo osebnih podatkov v okviru dela izbirne komisije odgovorna Komisija v skladu z Uredbo (ES) št. 45/2001. Ta točka nadalje zagotavlja, da so pravila glede varnosti informacij, ki se obdelujejo v okviru dela izbirne komisije, in dostopa do njih tista pravila, ki se uporabljajo za Komisijo. 
            
            
               Točka X opredeljuje jezikovno ureditev izbirne komisije in določa, da komisija na predlog predsednika določi jezik za razprave in sprejemanje odločitev. 
            
         
         
            
            
               2018/0163 (NLE)
            
            
               Predlog
            
            
               IZVEDBENI SKLEP SVETA
            
            
               o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT)
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) in zlasti člena 14(3) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Uredba (EU) 2017/1939 določa, da Evropski parlament in Svet v medsebojnem soglasju imenujeta evropskega glavnega tožilca izmed kvalificiranih kandidatov na ožjem seznamu, ki ga sestavi izbirna komisija, ki jo sestavljajo nekdanji člani Sodišča in Računskega sodišča, nekdanji nacionalni člani Eurojusta, člani nacionalnih vrhovnih sodišč, vrhovni tožilci in priznani pravniki ter en član, ki ga imenuje Evropski parlament. 
            
            
               (2)Uredba (EU) 2017/1939 prav tako določa, da Svet imenuje vsakega evropskega tožilca izmed treh kandidatov, ki jih predlaga posamezna država članica, in sicer po prejemu utemeljenega mnenja izbirne komisije.
            
            
               (3)Postopek izbire evropskega glavnega tožilca in evropskih tožilcev bi moral biti eden od ključnih elementov za zagotovitev njihove neodvisnosti, kot jo zahteva člen 6 Uredbe (EU) 2017/1939. 
            
            
               (4)S pravili izbirne komisije bi bilo treba zagotoviti, da tudi komisija sama deluje ustrezno neodvisno in nepristransko, da lahko opravlja svoje delo. 
            
            
               (5)Zato bi bilo treba določiti operativna pravila izbirne komisije –
            
            
               SPREJEL NASLEDNJI SKLEP: 
            
            
               Člen 1
            
            
               Operativna pravila izbirne komisije iz člena 14(3) Uredbe (EU) 2017/1939 se določijo v Prilogi k temu sklepu. 
            
            
               Člen 2
            
            
               Ta sklep začne veljati ob podpisu.
            
         
         
            
               Člen 3
            
            
               Ta sklep je naslovljen na države članice.
            
            
               V Bruslju,
            
            
               
                     Za Svet
               
               
                     Predsednik
               
            
         
         
      
    ---documentbreak--- 
      
         
               EVROPSKA KOMISIJA
            Bruselj,25.5.2018
            COM(2018) 318 final
            PRILOGA
            k
            predlogu izvedbenega sklepa Sveta
            o operativnih pravilih izbirne komisije iz člena 14(3) Uredbe (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT')
            
               
         
         
            
               PRILOGA 
            
            
               I. Naloga 
            
            
               Izbirna komisija sestavi ožji seznam kvalificiranih kandidatov za mesto evropskega glavnega tožilca v skladu s členom 14(3) Uredbe (EU) 2017/1939
                  1
               . Pripravi tudi utemeljeno mnenje glede usposobljenosti kandidatov, predlaganih za mesto evropskega tožilca v skladu s členom 16(2) Uredbe (EU) 2017/1939, preden jih imenujeta Evropski parlament in Svet v prvem primeru oziroma Svet v drugem primeru.
            
            
               II. Sestava in mandat 
            
            
               Izbirno komisijo sestavlja dvanajst oseb, ki so ob imenovanju nekdanji člani Sodišča in Računskega sodišča, nekdanji nacionalni člani Eurojusta, člani nacionalnih vrhovnih sodišč, vrhovni tožilci ali priznani pravniki. Vsi člani ob imenovanju izpolnjujejo vsaj eno od navedenih meril. 
            
            
               Člane izbirne komisije imenuje Svet na predlog Komisije za obdobje štirih let. Eno od izbranih oseb predlaga Evropski parlament. Člani, katerih funkcija preneha pred iztekom tega obdobja, se nadomestijo za preostali del mandata. Mandat članov komisije se lahko enkrat podaljša.
            
            
               III. Predsedstvo in sekretariat
            
            
               Izbirni komisiji predseduje eden od članov, ki ga za ta namen z večino glasov izvolijo člani komisije. Komisija opravlja naloge sekretariata izbirne komisije. Izbirni komisiji zagotavlja administrativno podporo pri njenem delu, vključno s prevajanjem dokumentov. Sekretariat tudi pošlje ožji seznam kandidatov za mesto evropskega glavnega tožilca Evropskemu parlamentu in Svetu oziroma utemeljena mnenja o usposobljenosti kandidatov za opravljanje nalog evropskih tožilcev Svetu.
            
            
               IV. Razprave in sprejemanje odločitev ter sklepčnost 
            
            
               Razprave in sprejemanje odločitev izbirne komisije so zaupni ter potekajo brez navzočnosti javnosti. Zasedanja komisije so sklepčna samo, če je prisotnih najmanj devet njenih članov.
            
            
               Odločitve izbirne komisije se sprejemajo soglasno. Toda, če eden od članov zahteva glasovanje, se odločitev sprejme z navadno večino navzočih članov. Pri neodločenem izidu glasovanja ima predsednik odločilni glas.
            
            
               V. Predložitev komisiji in zahteve po dodatnih informacijah
            
            
               Sekretariat predsedniku komisije pošlje prijave za mesto evropskega glavnega tožilca takoj po njihovem prejetju. Isto velja za prijave za kandidate za mesta evropskih tožilcev, vključno s spremljajočimi dokumenti, ki jih predložijo države članice. 
            
            
               Izbirna komisija lahko od kandidatov in, v primeru mest evropskih tožilcev, od vlade države članice, ki je kandidata predlagala, zahteva dodatne informacije ali drugo gradivo, ki ga komisija šteje za potrebno za svoje razprave in sprejemanje odločitev. 
            
            
               VI. Pregled prijav in razgovori 
            
            
               1. Postopek za imenovanje evropskega glavnega tožilca
            
            
               Po prejemu prijav kandidatov bo izbirna komisija pregledala prijave glede na zahteve iz člena 14(2) Uredbe (EU) 2017/1939, kot so dopolnjene v objavi prostega delovnega mesta. Kandidati, ki ne izpolnjujejo pogojev, bodo izključeni iz naslednjih faz postopka. Izbirna komisija bo kandidate, ki izpolnjujejo pogoje, razvrstila glede na njihove kvalifikacije in izkušnje, in sicer na podlagi dokumentacije in informacij iz prijave ali predloženih na zahtevo v skladu s pravilom V. Izbirna komisija bo opravila razgovore z dovolj velikim številom najvišje uvrščenih kandidatov, da bo lahko sestavila ožji seznam iz pravila VII. Razgovori se opravijo osebno. 
            
            
               Kandidati, ki ne izpolnjujejo pogojev ali ki jih komisija ne povabi na razgovor, se obvestijo o razlogih za to. Kandidati se lahko na to odločitev odzovejo in navedejo razloge svojega nestrinjanja z oceno komisije. Komisija bo nato znova ocenila prijavo kandidata in mu svojo ugotovitev sporočila v pisni obliki. Kandidati, ki so izključeni iz izbirnega postopka, lahko Svetu predložijo pritožbo v smislu člena 90(2) kadrovskih predpisov.
            
            
               2. Postopek za imenovanje evropskih tožilcev
            
         
         
            
               Po prejemu predlaganih imenovanj jih izbirna komisija pregleda glede na zahteve iz člena 16(1) Uredbe (EU) 2017/1939. Komisija opravi razgovore s predlaganimi kandidati. Razgovori se opravijo osebno. 
            
            
               VII. Ugotovitve in obrazložitev
            
            
               1. Evropski glavni tožilec
            
            
               Izbirna komisija na podlagi ugotovitev pregleda prijav in razgovorov sestavi ožji seznam treh do petih kandidatov ter ga predloži Evropskemu parlamentu in Svetu. Izbiro kandidatov na ožjem seznamu obrazloži. Kandidati, ki niso uvrščeni na ožji seznam, se obvestijo o razlogih za to. 
            
            
               Izbirna komisija razvrsti kandidate v skladu z njihovimi kvalifikacijami in izkušnjami. V razvrstitvi komisija navede prednostni vrstni red kandidatov, ki pa za Evropski parlament in Svet ni zavezujoč. Kandidati, ki niso vključeni na ožji seznam kvalificiranih kandidatov, ki ga sestavi komisija, lahko Svetu predložijo pritožbo v smislu člena 90(2) kadrovskih predpisov.
            
            
               2. Evropski tožilci
            
            
               Izbirna komisija na podlagi ugotovitev pregleda prijav in razgovorov oblikuje mnenje o usposobljenosti kandidatov za izpolnjevanje nalog evropskega tožilca in izrecno navede, ali posamezen kandidat izpolnjuje pogoje iz člena 16(1) Uredbe (EU) 2017/1939 ali ne. Komisija svoje mnenje obrazloži. 
            
            
               Če predlagani kandidati ne izpolnjujejo pogojev iz člena 16(1) Uredbe (EU) 2017/1939, izbirna komisija prek sekretariata od zadevne države članice zahteva, da predlaga ustrezno število novih kandidatov. 
            
            
               Komisija razvrsti kandidate v skladu z njihovimi kvalifikacijami in izkušnjami. V razvrstitvi komisija navede prednostni vrstni red kandidatov, ki pa za Svet ni zavezujoč.
            
            
               VIII. Finančne določbe
            
            
               Člani izbirne komisije, ki morajo za opravljanje svojih nalog odpotovati iz svojega kraja prebivališča, imajo pravico do povračila potnih stroškov in nadomestila v skladu s členom 9 Uredbe Sveta (EU) 2016/300
                  2
               .
            
            
               Nastale izdatke krije Svet.
            
            
               IX. Osebni podatki
            
            
               Za obdelavo osebnih podatkov v okviru dela izbirne komisije je odgovorna Komisija v skladu z Uredbo (ES) št. 45/2001 Evropskega parlamenta in Sveta
                  3
               . Pravila glede varnosti informacij, ki se obdelujejo v okviru dela izbirne komisije, in dostopa do njih so tista pravila, ki se uporabljajo za Komisijo.
            
            
               X. Jezikovna ureditev 
            
            
               Izbirna komisija na predlog predsednika določi delovne jezike komisije glede na skupne jezike, ki jih govorijo njeni člani.  
            
         
         
            
                  
                     (1)
                  
                        Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).
               
               
                  
                     (2)
                  
                        Uredba Sveta (EU) 2016/300 z dne 29. februarja 2016 o določitvi prejemkov nosilcev visokih javnih funkcij EU (UL L 58, 4.3.2016, str. 1).
               
               
                  
                     (3)
                  
                        Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).